Title: ประกาศกระทรวงศึกษาธิการ เรื่อง การปรับปรุงการคัดเลือกบุคคลเข้าศึกษาในสถาบันอุดมศึกษา

ประกาศกระทรวงศึกษาธิการ

ประกาศกระทรวงศึกษาธิการ
เรื่อง
การปรับปรุงคัดเลือกบุคคลเข้าศึกษาในสถาบันอุดมศึกษา[๑]

ด้วยกระทรวงศึกษาธิการมีนโยบายที่จะปรับปรุงระบบการรับบุคคลเข้าศึกษาในสถาบันอุดมศึกษา
เพื่อให้สอดคล้องกับนโยบายปฏิรูปการศึกษาของประเทศ
โดยการปรับเพิ่มค่าน้ำหนักการนำผลการเรียนตลอดหลักสูตรระดับมัธยมศึกษาตอนปลายหรือเทียบเท่าที่นักเรียนได้จากสถานศึกษาที่สำเร็จการศึกษามาใช้เป็นส่วนหนึ่งในการคัดเลือกบุคคลเข้าศึกษาในสถาบันอุดมศึกษา
และขยายเพิ่มค่าน้ำหนักให้มากขึ้นเต็มที่
เพื่อนำมาใช้ในการสมัครเข้าในสถาบันอุดมศึกษาพร้อมกับผลการทดสอบระดับชาติ
เพื่อให้การเปลี่ยนแปลงดังกล่าวเป็นการกระตุ้นให้เห็นความสำคัญของการเรียนในเวลาเรียนปกติเพิ่มขึ้น
เพื่อทำให้มีการพัฒนาคุณภาพของการเรียนการสอน
สามารถพัฒนาระบบการวัดและประเมินผลในระดับการศึกษาขั้นพื้นฐานให้มีมาตรฐานเท่าเทียมกันส่งผลให้เกิดการพัฒนาการศึกษาทั่วประเทศให้สอดคล้องกับนโยบายของรัฐบาลที่จะเร่งเพิ่มคุณภาพการศึกษาให้ดีขึ้นในทุกระดับ
เกิดความเชื่อมโยงเชิงบูรณาการระหว่างการศึกษาขั้นพื้นฐาน
การศึกษาขั้นอาชีวศึกษาและการศึกษาขั้นอุดมศึกษา
ก่อให้เกิดการพัฒนาวัฒนธรรมใหม่และทำให้เกิดการยกระดับคุณภาพของผลผลิตทางการศึกษาให้สูงขึ้น
อันจะเป็นประโยชน์ต่อสังคมไทย และเพิ่มขีดความสามารถในการแข่งขันของประเทศ

อาศัยอำนาจตามความในมาตรา ๕ มาตรา ๘ มาตรา ๑๒
และมาตรา ๔๑ แห่งพระราชบัญญัติระเบียบบริหารราชการกระทรวงศึกษาธิการ พ.ศ. ๒๕๔๖
จึงออกประกาศกระทรวงศึกษาธิการไว้ ดังต่อไปนี้ 

๑. 
ปีการศึกษา ๒๕๔๘ ให้ปรับค่าน้ำหนักองค์ประกอบการคัดเลือกดังนี้
๑.๑
ผลการเรียนตลอดหลักสูตรระดับมัธยมศึกษาตอนปลายหรือเทียบเท่าที่นักเรียนได้จากสถานศึกษาที่สำเร็จการศึกษาให้ค่าน้ำหนักร้อยละ
๒๕ แยกเป็นผลการเรียนเฉลี่ยสะสมตลอดหลักสูตรมัธยมศึกษาตอนปลาย (Grade
Point Average หรือ GPA)
ร้อยละ ๒๕ และค่าตำแหน่งลำดับที่ (Percentile Rank
หรือ PR) ร้อยละ ๐
๑.๒
ผลการสอบวิชาหลักและในกรณีที่มีการสอบวิชาเฉพาะด้วยให้กำหนดค่าน้ำหนักรวมกันร้อยละ
๗๕ 
ในกรณีที่กำหนดให้สอบวิชาหลักอย่างเดียวให้นำคะแนนวิชาหลักมาใช้ร้อยละ
๗๕ 
ในกรณีที่กำหนดให้มีการสอบทั้งวิชาหลักและวิชาเฉพาะ
การกำหนดสัดส่วนค่าน้ำหนักระหว่างคะแนนวิชาหลักและคะแนนวิชาเฉพาะให้เป็นไปตามที่แต่ละสถาบันอุดมศึกษากำหนด
๑.๓ ผลการสอบสัมภาษณ์และตรวจร่างกาย
สถาบันอุดมศึกษาจะทำการสอบสัมภาษณ์และตรวจร่างกาย เพื่อหาข้อมูลประกอบการพิจารณาความพร้อมและความเหมาะสมเป็นขั้นสุดท้ายก่อนการรับเข้าศึกษา
โดยไม่คิดค่าน้ำหนักคะแนน

๒. 
ปีการศึกษา ๒๕๔๙ ให้ปรับการคัดเลือกดังนี้
ให้นักเรียนใช้ผลการเรียนเฉลี่ยสะสมตลอดหลักสูตรมัธยมศึกษาตอนปลาย
(GPA) ร้อยละ ๑๐๐ และผลการทดสอบระดับชาติ (National
Test) ที่จัดสอบโดยสถาบันทดสอบทางการศึกษาแห่งชาติ
(ที่กำลังอยู่ในระหว่างการจัดตั้ง) ยื่นสมัครที่สถาบันอุดมศึกษาแต่ละแห่งโดยตรง

ประกาศ คำสั่ง
หรือเอกสารทางราชการฉบับใดที่มีระบุไว้แล้วที่ขัดหรือแย้งกับประกาศฉบับนี้ให้ใช้ประกาศฉบับนี้แทน

จึงประกาศให้ทราบโดยทั่วกัน

ประกาศ
ณ วันที่ ๒๖ ธันวาคม พ.ศ. ๒๕๔๖
อดิศัย  โพธารามิก
รัฐมนตรีว่าการกระทรวงศึกษาธิการ

ณัฐดนัย/พิมพ์
๗
กุมภาพันธ์ ๒๕๕๑

ดลธี/ผู้จัดทำ
๑๑ กุมภาพันธ์ ๒๕๕๒

พัชรินทร์/ตรวจ
๑๑
กุมภาพันธ์ ๒๕๕๒

[๑]
ราชกิจจานุเบกษา เล่ม ๑๒๑/ตอนพิเศษ ๖ ง /หน้า ๑๓/๑๙ มกราคม ๒๕๔๗